I et åbent brev til alle folketingsmedlemmer og -kandidater opfordrer 30 borgmestre sammen med Balance Danmark og Landdistrikternes Fællesråd til, at Folketinget efter valget nedsætter en uvildig udligningskommission styret af eksterne eksperter. Tre nordjyske borgmestre er med som afsendere på brevet: Borgmester i Hjørring Kommune Arne Boelt (S), borgmester i Jammerbugt Kommune Mogens Gade (V) og borgmester i Vesthimmerlands Kommune, Per Bach Laursen (V). Målet er at få udarbejdet et "nyt og fair udligningssystem", som parterne skriver i brevet. Borgmestrene mener ikke, det er rimeligt, at danskere, der bor uden for hovedstadsområdet, i gennemsnit betaler mere i skat og samtidig må tage til takke med ringere velfærdstilbud. I brevet kræver borgmestrene, Balance Danmark og Landdistrikternes Fællesråd: "At sikre alle landets kommuner nogenlunde lige muligheder for at tilbyde borgerne velfærd ved et nogenlunde lige beskatningsniveau. Velfærd, som vel at mærke skal forstås som servicetilbud til børn, unge og ældre mv. – ikke udgifter til indkomstoverførsler". Borgmestrene kritiserer det nuværende system for at være geografisk skævvredet mellem hovedstadsområdet og resten af landet. Systemet indeholder desuden "skævheder og utilsigtede konsekvenser".
30 borgmestre - herunder tre nordjyske - er gået sammen om at kræve en ny uvildig kommission, der skal sikre alle kommuner lige muligheder.